Source: https://www.jogiforum.hu/hirek/30854
Timestamp: 2020-06-03 18:42:36
Document Index: 22387980

Matched Legal Cases: ['Kúria ', 'Kúria ', 'Kúria\n', 'Kúria ', 'bíróság ', 'Kúria ']

Adólevonási jog alapjául szolgáló ügyletek - A bizonyítási kötelezettség az adóhatóságot terheli - A Kúria határoatáról | hírek | Jogi Fórum ﻿
Adólevonási jog alapjául szolgáló ügyletek - A bizonyítási kötelezettség az adóhatóságot terheli - A Kúria határoatáról
2013.12. 6. Jogi Fórum / Kúria
A felperes felülvizsgálati kérelme alapján eljárt Kúria a jogerős ítéletet és az adóhatósági határozatokat hatályon kívül helyezte, az első fokú adóhatóságot a kereset által vitatott körben - a jogalap és a jogkövetkezmények tekintetében is - új eljárásra kötelezte. Ítéletében a következőket állapította meg:
A felek között a közigazgatási és peres eljárásban nem volt vita a tekintetben, hogy a keretszerződés és számlák szerinti szolgáltatások teljesítésre kerültek, és ezeket a Kft számlázta ki a felperes felé 2006. decemberében. Az adóhatóság - az ellentmondó nyilatkozatokra figyelemmel - csak írásszakértői véleménnyel tudta tisztázni a szerződéssel és meghatalmazással kapcsolatos tényeket, és maga is megjegyezte határozatában, hogy a felperes képviselője ”a … bemutatott meghatalmazás alapján joggal bízhatott abban, hogy DI jogszerűen jár el”, és az „valóban igaz, hogy 2006. október 19. után DI teljes joggal képviselhette a … Kft-t”.
Jelen ügyben nem állnak rendelkezésre konkrét, bizonyítékokkal alátámasztott adatok arra nézve, hogy a perben vitatott számlák mögött mikori teljesítés áll, és a közvetítői jutalék kiszámlázására a megbízási keretszerződés 5. pontja szerint 2006. decemberében került sor. Az adóhatósági határozatoknak az a megállapítása mely szerint DI a valóban megvalósult gépjármű közvetítői tevékenységet a felperes által tudottan kizárólag saját nevében és magánszemélyként végezte volna nem kellően bizonyított, és nem állnak rendelkezésre arra vonatkozó adatok sem, hogy a Kft. vagy DI adókijátszásban, adócsalásban vett volna részt, és ezt a felperes tudta, illetve tudnia kellett volna. Önmagában abból a tényből, hogy egyes autókereskedők csak DI nevére emlékeztek, de arra nem tudtak adatot szolgáltatni, hogy e személy a felperes javára mely Kft nevében végezte a tevékenységét nem támasztja az alperesi álláspontot, DI és a számlakibocsátó ellenőrzésére pedig nem került sor, áfa kapcsán adókijátszásra, adócsalásra irányuló magatartásukat az adóhatóság - bíróság által felülvizsgálható módon - nem állapította meg.
Az új eljárás során ezért az adóhatóságnak az Európai Unió Bírósága által hozott ítéletekben kifejtett jogértelmezésre és a Kúria határozatában rögzítettekre figyelemmel kell a szükséges bizonyítást lefolytatni és megvizsgálni, hogy rendelkezésére áll-e minden adat az adólevonási jog alapjául szolgáló ügyletek és számlák kapcsán az adókijátszás, adócsalás megállapítására, illetve a számlabefogadó felperes esetében annak rögzítésére, hogy erről – az adóhatóság által bizonyított objektív körülmények alapján - tudott, illetve tudnia kellett.